DA Den Europæiske Unions Tidende C 285/52

Sag anlagt den 16. september 2008 — Regione autonoma della Sardegna mod Kommissionen

(Sag T-394/08)

(2008/C 285/93)

Processprog: italiensk

Parter

Sagsøger: Regione autonoma della Sardegna (ved avvocato A. Fantozzi, avvocato P. Carrozza og avvocato G. Mameli)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning af 3. juli 2008 (statsstøtte C1/2004 Italien — SG-Greffe (208) D/204339) vedrørende støtteordningen »regionallov nr. 9 af 1998 — misbrug af støtte N 272/98« annulleres.

Søgsmålsgrunde og væsentligste argumenter

Lov nr. 9 for regionen Sardinien af 11. marts 1998 fastsatte tiltag til fremme af lovgivning med henblik på efteruddannelse og tilpasning af hotelindustrien. Kommissionen godkendte den således fastsatte støtteordning. På trods heraf meddelte Kommissionen den 3. juli 2008 den italienske regering den her anfægtede beslutning. Ifølge denne beslutning er der inden for rammerne af den pågældende støtteordning blevet tildelt lettelser for investeringer, for hvilke der ikke var fremsat støtteansøgninger inden iværksættelsen af projektets gennemførelse, i strid med retningslinjerne for statsstøtte med regionalt sigte (1).

Sagsøgeren har til støtte for påstandene gjort gældende, at der er sket en tilsidesættelse af væsentlige formforskrifter, idet begrundelsen er selvmodsigende, og at tildelingen angiveligt var irrelevant under vurderingen af den »fremmende virkning« i forhold til de begunstigede, og dermed i vurderingen af støttens »nødvendighed«.

Det anføres i den forbindelse særligt, at en rigtig vurdering af tildelingen til de begunstigede nemlig ville have ført Kommissionen til at tillægge det rimelig vægt, at den pågældende støtteordning

— lå i ideel forlængelse af en gældende og lovlig ordning, hvorunder der ved tildelingen af støtte sås bort fra vurderingen, såfremt investeringerne var påbegyndt eller ej

— blev oprettet ved en regionallov vedtaget uden den materielle mulighed, at retningslinjerne for statsstøtte med regionalt sigte kunne indvirke på dens regelsæt, idet dette blev vedtaget blot dagen efter nævnte retningslinjers offentliggørelse i EF-Tidende, og

— de begunstigede virksomheder har iværksat tiltag netop i tillid til støtteforanstaltningerne, som derfor fuldt ud har haft fremmende virkning.

Kommissionen har derfor taget fejl ved at vurdere støttens fremmende virkning på grundlag af det ikke godtgjorte forhold, at den begunstigede havde foretaget investeringen uanset støtten, eftersom den begunstigede ikke havde fremsendt en ansøgning inden iværksættelsen.

Kommissionens vurdering er urigtig, hvilket ses klart af, at det er umuligt at formode, at regionallov nr. 9/1998 fra begyndelsen skulle være i overensstemmelse med nævnte »retningslinjer« fra 1998.

Kommissionen har ligeledes taget fejl ved at ikke at støtte sin vurdering på en »processuel« betingelse, men på en »materiel« betingelse om støttens forenelighed på baggrund af en formodning om manglende fremmende virkning, når der ikke foreligger en ansøgning forud for investeringen, som fastsat første gang i forhold til støtte med regionalt sigte ved »retningslinjerne«, og som derfor ikke var kendt eller kunne kendes tidligere.

Kommissionens vurdering ses ligeledes at tilsidesætte traktatens artikel 88 og forordning nr. 659/99/EF for så vidt som begrundelsen for, at den pågældende støtte betegnes ulovlig snarere end som misbrug, er fuldstændig udeladt i den anfægtede beslutning; betegnelsen af foranstaltningen som støtte gennemført som misbrug udelukker principielt muligheden for tilbagesøgning.

(1) EFT C 74 af 10.3.1998, s. 9.